KOMISSION TIEDONANTO

Monivuotinen täytäntöönpanosuunnitelma eurooppalaista merenkulkualan yhdennettyä palveluympäristöä varten

(2021/C 299/03)

1. Asiakirjan tarkoitus

Eurooppalaisesta merenkulkualan yhdennetystä palveluympäristöstä, jäljempänä ”EMSWe”, annetun asetuksen (1) 19 artiklassa edellytetään, että komissio hyväksyy monivuotisen täytäntöönpanosuunnitelman ja tarkistaa sitä vuosittain jäsenvaltioiden asiantuntijoita asianmukaisesti kuultuaan. (2) Monivuotisen täytäntöönpanosuunnitelman tavoite on helpottaa asetuksen oikea-aikaista täytäntöönpanoa ja tarjota laadunvalvontamekanismeja ja -menettelyjä, jotka koskevat yhdenmukaistetun käyttöliittymämoduulin ja muiden siihen liittyvien EMSWe:n yhdenmukaistettujen elementtien käyttöönottoa, ylläpitoa ja päivittämistä.

2. Tausta

EMSWe-asetuksella kumotaan ilmoitusmuodollisuuksista annettu direktiivi 2010/65/EU ja luodaan nykyisiin merenkulkualan kansallisiin keskitettyihin palvelupisteisiin perustuva yhteinen yhteentoimiva ympäristö, jossa alukset voivat ilmoittaa tietoja satamaan satamakäynnin aikana. Asetuksessa siirretään komissiolle valta määrittää yhdenmukaistettu datajoukko, joka kattaa kaikki ilmoitusvelvoitteet, sekä kehittää ja ylläpitää yhteisiä käyttöliittymiä ja palveluja merenkulkualan kansallisia keskitettyjä palvelupisteitä varten. Sitä sovelletaan 15. elokuuta 2025 alkaen.

2.1. Siirretty säädösvalta

EMSWe-asetuksen 3 artiklassa siirretään komissiolle valta antaa delegoituja säädöksiä, joilla

— muutetaan asetuksen liitettä, jossa luetellaan EU:n, kansainvälisen ja kansallisen lainsäädännön mukaiset ilmoitusvelvoitteet satamakäynnin yhteydessä, ja

— täydennetään asetusta vahvistamalla EMSWe-datajoukko ja muuttamalla sitä (tyhjentävä tietoelementtiluettelo, joka perustuu ilmoitusvelvoitteisiin).

Ensimmäinen tällainen delegoitu säädös hyväksytään viimeistään 15. elokuuta 2021. Muita säädöksiä hyväksytään, kun liitettä ja/tai datajoukkoa on muutettava. Koska on mahdollista, että asiaan liittyvään lainsäädäntöön tehdään toistuvasti muutoksia, on odotettavissa, että tällaisia säädöksiä hyväksytään säännöllisesti. EMSWe-asetuksen 4 artiklan 3 kohdan mukaan EMSWe-datajoukkoon voidaan tehdä muutoksia vain kerran vuodessa, lukuun ottamatta asianmukaisesti perusteltuja tapauksia. Siirretyn säädösvallan käyttämisestä johtuva toiminta on jaettu seuraavien hankkeiden kesken:

Taulukko 1

Delegoituihin säännöksiin perustuvat komission vastuulla olevat hankkeet

Hanke Määräaika EMSWe-datajoukon vahvistaminen Q3 2021 EMSWe-datajoukon muuttaminen 2023 (viitteellinen)





Taulukko 2

Siirretystä säädösvallasta johtuvat suoritteet

Suorite Määräaika Delegoitu säädös EMSWe-datajoukon vahvistamisesta ja liitteen muuttamisesta Q3 2021 Delegoitu säädös (delegoidut säädökset) EMSWe-datajoukon ja/tai liitteen muuttamisesta 2023 (viitteellinen) Kertomus Euroopan parlamentille ja neuvostolle siirretyn säädösvallan käytöstä Q4 2022

Komissio kuulee delegoitujen säädösten valmistelua varten digitaalisen merenkulkujärjestelmän ja digitaalisten merenkulkupalvelujen hallinnointia koskevaan korkean tason ohjausryhmään (3), jäljempänä ”korkean tason ohjausryhmä”, kuuluvaa EMSWe:n asiantuntijoiden alaryhmää ja mahdollisesti muita sidosryhmiä.

2.2. Täytäntöönpanovalta

Komissiolle siirretään EMSWe-asetuksen nojalla täytäntöönpanovalta, ja monessa tapauksessa hyväksymisen määräajaksi asetetaan vuoden 2021 kolmas neljännes. Näin ollen komponentit voidaan kehittää ajoissa ja jäsenvaltioille jää riittävästi aikaa suunnitella tarvittavat mukautukset merenkulkualan kansallisiin keskitettyihin palvelupisteisiinsä. Tällaiset määräajat on esitetty asiaankuuluvissa tapauksissa taulukossa 3.

Taulukko 3

Alustava suunnittelu täytäntöönpanosäädösten hyväksymiseksi

Täytäntöönpanosäädös Määräaika Täytäntöönpanosäädös, jossa luetellaan saapumisen yleisilmoituksen tiedot, jotka on annettava merenkulkualan kansallisten keskitettyjen palvelupisteiden saataville (4) Q3 2021 Täytäntöönpanosäädös (täytäntöönpanosäädökset) käyttöliittymistä ja merenkulkualan kansallisten keskitettyjen palvelupisteiden muista elementeistä (5) Q3 2021 Täytäntöönpanosäädös yhteisestä käyttäjärekisteri- ja pääsynhallintajärjestelmästä (6) Q3 2021 EMSWe-tietokantoja koskeva yksi tai useampi täytäntöönpanosäädös (7) Q3 2021 Täytäntöönpanosäädös tietojen uudelleenkäyttöä koskevien mekanismien piiriin kuuluvien tietojen määrittelemisestä (8) 2023 (viitteellinen) Täytäntöönpanosäädös alusten saniteettitarkastuksia ja -toimenpiteitä koskevasta tietokannasta (9) 2024 (viitteellinen) Täytäntöönpanosäädös yhteisestä osoituspalvelusta (10) Q2 2024

3. Strategia sidosryhmien kuulemista varten

On hyvin tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.

Sisäinen kuuleminen

EMSWe:n oikeudellisista ja toimintapoliittisista asioista vastaavat ohjausryhmät huolehtivat sisäisestä kuulemisesta muiden komission yksiköiden kanssa. Ohjausryhmiä kuullaan hankkeen jokaisesta tärkeästä välitavoitteesta tai jos tarvitaan merkittävää päivitystä, tai ainakin kahdesti vuodessa.

Jäsenvaltiot

Delegoituja säädöksiä valmistellessaan komission olisi varmistettava, että jäsenvaltioiden asiantuntijoita ja elinkeinoelämää kuullaan avoimesti ja hyvissä ajoin etukäteen. Tässä yhteydessä se kuulee korkean tason ohjausryhmään kuuluvaa EMSWe:n asiantuntijoiden alaryhmää, jossa jäsenvaltioita edustavat merialan asiantuntijat ja EMSWe:n kansalliset koordinaattorit. Työ jaetaan tietyistä aihealueista, kuten datasta, käyttöliittymistä ja tietokannoista, vastaavien asiantuntijaryhmien kesken. SafeSeaNet-järjestelmän ja yhteisten EMSWe:n tietokantojen käyttöön liittyvissä hankkeissa kuullaan myös korkean tason ohjausryhmän SafeSeaNet-alaryhmää.

Koska EMSWe-asetuksen soveltamisala kattaa useita saapumista/poistumista koskevia tullimuodollisuuksia, tulliviranomaisten asianmukainen osallistuminen on tarpeen. Komissio kuulee tarvittaessa asiaankuuluvia tulliasiantuntijaryhmiä, kuten sähköisen tullin koordinointiryhmää ja tullin liiketoimintaryhmää (joita hallinnoi verotuksen ja tulliliiton pääosasto). Tätä varten voidaan järjestää EMSWe:n asiantuntijoiden alaryhmän ja viimeksi mainittujen ryhmien yhteisiä kokouksia.

Komissio järjestää tällaiset kuulemiset sopivan aikaisessa vaiheessa valmistellessaan luonnoksia täytäntöönpanosäädöksiksi, jotka toimitetaan liikenteen ja kaupan digitaalista helpottamista käsittelevälle komitealle lausuntoa varten.

Komissio varmistaa, että jäsenvaltioiden viranomaisia kuullaan täytäntöönpanon jokaisessa vaiheessa. Jäsenvaltiot vastaavat koordinoinnista kansallisella tasolla. Niiden on myös varmistettava, että kansallisia sidosryhmiä kuullaan asianmukaisesti EMSWe:n kansallisen täytäntöönpanon osalta.

Muut sidosryhmät

Komissio varmistaa, että toimialajärjestöt osallistuvat asiantuntijaryhmiin tarkkailijoina. Lisäksi se voi järjestää työpajoja täytäntöönpanon erityispiirteistä kerätäkseen näkemyksiä ja palautetta merenkulkualan tärkeimmiltä sidosryhmiltä.

4. EMSWe:n tietotekniikka-arkkitehtuuri

EMSWe koostuu keskusjärjestelmän ja kansallisen järjestelmän tietotekniikkakomponenteista. Merenkulkualan kansallisia keskitettyjä palvelupisteitä täydentävät yhdenmukaistettu ilmoituskäyttöliittymämoduuli järjestelmien välistä viestintää varten, graafinen käyttöliittymä, yhteinen käyttäjärekisteri- ja pääsynhallintahallintajärjestelmä, yhteiset tietokannat ja yhteinen osoituspalvelu.

Kaaviossa esitetään EMSWe:n korkean tason arkkitehtuuri jäsenvaltiossa, mukaan lukien merenkulkualan kansallisten keskitettyjen palvelupisteiden vuorovaikutus talouden toimijoiden ja viranomaisten järjestelmien kanssa.

EMSWe:n keskeinen komponentti on merenkulkualan kansallinen keskitetty palvelupiste, joka on ilmoitusvelvoitteiden täyttämiseen tarvittavien tietojen sähköiseen vastaanottamiseen, vaihtamiseen ja välittämiseen tarkoitettu tekninen alusta, joka on perustettu ja jota käytetään kansallisella tasolla (EMSWe-asetuksen 2 artiklan 3 kohta).

Osapuolet, komponentit ja yhteiset vaihtomekanismit on lueteltu seuraavassa:

Taulukko 4

Ohjeellinen luettelo EMSWe:n osapuolista, komponenteista ja yhteisistä mekanismeista

Elementti Kuvaus Artiklat 1 Merenkulkualan kansallinen keskitetty palvelupiste 2 artiklan 3 kohta 2 Graafinen käyttöliittymä 2 artiklan 9 kohta, 6 artiklan 4 kohta 3 Yhdenmukaistettu ilmoituskäyttöliittymämoduuli 2 artiklan 4 kohta, 6 artiklan 1 kohta 4 Yhteinen käyttäjärekisteri 12 artiklan 1 kohta 5 Yhteinen käyttäjien pääsynhallintajärjestelmä 12 artiklan 1, 2 ja 3 kohta 6 Yhteinen osoituspalvelu 2 artiklan 10 kohta 7 EMSWe-alustietokanta 14 artikla 8 Yhteinen sijaintitietokanta 15 artikla 9 Yhteinen vaarallisia aineita koskeva tietokanta 16 artikla 10 Alusten saniteettitarkastuksia ja -toimenpiteitä koskeva yhteinen tietokanta 17 artikla 11 SafeSeaNet-järjestelmä (SNN) (kansallinen SNN-järjestelmä ja SNN-keskusjärjestelmä) 8 artiklan 4 kohta 12 Tullia koskevat lisäsäännökset 11 artiklan 1 ja 2 kohta 13 Ilmoittajat 2 artiklan 11 kohta 14 Tietopalvelujen tarjoajat 2 artiklan 13 kohta 15 Muut ilmoitustavat 7 artikla 16 Satamapalvelujen tarjoajat 2 artiklan 15 kohta

5. Yhdenmukaistettujen elementtien kehittäminen ja ajan tasalle saattaminen

Yhdenmukaistettu ilmoituskäyttöliittymämoduuli

EMSWe-asetuksessa edellytetään, että komissio kehittää tiiviissä yhteistyössä jäsenvaltioiden kanssa vuoden 2022 kolmanteen neljännekseen mennessä yhdenmukaistetun ilmoituskäyttöliittymämoduulin (11) järjestelmien välistä viestintää varten. Tarkoituksena on, että vuonna 2021 hyväksytään ensimmäinen täytäntöönpanosäädös, jossa vahvistetaan yhdenmukaistetun ilmoituskäyttöliittymämoduulin toiminnalliset ja tekniset eritelmät.

Komissio voi myös laatia tiiviissä yhteistyössä jäsenvaltioiden kanssa viestien soveltamisohjeet, joissa kuvataan käyttäjien ja yhdenmukaistetun ilmoituskäyttöliittymämoduulin välistä tietojenvaihtoa. Merenkulkualan kansallisten keskitettyjen palvelupisteiden ja asiaankuuluvien viranomaisten välinen tietojen käsittely on edelleen jäsenvaltioiden vastuulla.

Vuoden 2022 kolmannella neljänneksellä odotetun ensimmäisen julkaisun jälkeen yhdenmukaistettu ilmoituskäyttöliittymämoduuli päivitetään tarvittaessa ennen EMSWe-asetuksen soveltamisen alkamispäivää (15. elokuuta 2025) ja sen jälkeen. Kun yhdenmukaistetun ilmoituskäyttöliittymämoduulin eritelmät on hyväksytty, komissio asettaa asetuksen 19 artiklan a, d ja h alakohdan mukaisesti ohjeelliset määräajat:

— jäsenvaltioille yhdenmukaistettujen ilmoituskäyttöliittymämoduulien integroimiseksi merenkulkualan kansallisiin keskitettyihin palvelupisteisiin sekä

— jäsenvaltioille ja ilmoittajille yhdenmukaistettujen ilmoituskäyttöliittymämoduulien vanhentuneiden versioiden käytöstä poistamiseksi.

Yhteinen osoituspalvelu (CAS)

EMSWe-asetuksen 13 artiklan 2 kohdan mukaisesti yhteisen osoituspalvelun eritelmät hyväksytään vuoden 2024 kolmanteen neljännekseen mennessä. Tämän komponentin kehittämisen odotetaan alkavan yhdenmukaistettujen ilmoituskäyttöliittymämoduulien kehittämisen jälkeen ja päättyvän ennen asetuksen soveltamispäivää (15. elokuuta 2025). Kun eritelmät on hyväksytty, komissio vahvistaa asetuksen 19 artiklan b ja e alakohdan mukaisesti ajankohdan yhteisen osoituspalvelun sisällyttämiseksi yleiseen ilmoitusympäristöön ja muutoksenhallintamenettelyn sen päivittämiseksi.

EMSWe:n käyttäjärekisteri- ja pääsynhallintajärjestelmä

Komissio perustaa yhteisen käyttäjärekisteri- ja pääsynhallintajärjestelmän ja varmistaa sen saatavuuden. Järjestelmällä todennetaan merenkulkualan kansallisia keskitettyjä palvelupisteitä käyttävät ilmoittajat ja tietopalvelujen tarjoajat. Myös kansalliset viranomaiset käyttävät järjestelmää tapauksissa, joissa todentaminen on tarpeen.

Tämä yhteinen käyttäjärekisteri- ja pääsynhallintajärjestelmä mahdollistaa käyttäjän keskitetyn rekisteröinnin millä tahansa EU:n tasolla hyväksytyllä unionin rekisterillä, hajautetun käyttäjähallinnan ja EU:n tason käyttäjien valvonnan.

Kun käyttäjärekisteri- ja pääsynhallintajärjestelmää koskevat eritelmät on hyväksytty, komissio määrittää aikataulun, jonka mukaisesti järjestelmä integroidaan yhdenmukaistettuun ilmoituskäyttöliittymämoduuliin ja merenkulkualan kansallisiin keskitettyihin palvelupisteisiin.

6. Täytäntöönpanovaiheet

EMSWe pannaan täytäntöön useassa vaiheessa, jotka saattavat olla osittain päällekkäisiä. Aikarajoituksien vuoksi jotkin tehtävät toteutetaan mahdollisuuksien mukaan yhtä aikaa. Jotkin toimenpiteet kuitenkin riippuvat aiempien suoritteiden tuloksista, joten tällaisia tapauksia on arvioitava yksityiskohtaisesti.

Suunnitelma sisältää seuraavat vaiheet:

Vaihe 0: Aloitus (vuoden 2019 toinen neljännes) Yleissuunnitelman luonnos, keskeiset organisaatiorakenteet, viestintäkanavat ja valtuudet koordinoitua täytäntöönpanoa varten on vahvistettu.

Vaihe 1: Toiminnallisten ja teknisten eritelmien ja muiden asiaan liittyvien säädösten laatiminen ja hyväksyminen (12) (vuoden 2019 kolmas neljännes – vuoden 2021 kolmas neljännes) Toiminnalliset eritelmät laaditaan sidosryhmien (viranomaiset ja toimiala) tarpeiden ja edellytettyjen tietojen ominaisuuksien pohjalta. Näin voidaan välttää päällekkäisyydet ja epäjohdonmukaisuudet ja tehdä tarkempia arvioita tarvittavasta työstä ja resursseista. Niiden perusteella saadaan tarkka käsitys tarpeista (esimerkiksi prosessit ja tietovirrat toimialan, jäsenvaltioiden viranomaisten ja EU:n järjestelmien kanssa, käyttöoikeudet, käsiteltävien tietojen koon määrittäminen), jotta järjestelmäarkkitehdit voivat suunnitella järjestelmän tehokkaasti ja arvioida vaihtoehtoisten suunnitelmien kustannukset. Myöhemmin he opastavat kehittäjiä ja testaajia teknisten vaatimusten täytäntöönpanossa ja valvonnassa. Teknisissä eritelmissä määritellään EMSWe:n yhteisten komponenttien tekniset rakenteet, muodot ja protokollat, mukaan lukien liitännät toimialaan (esim. yhdenmukaistettu ilmoituskäyttöliittymämoduuli, yhteiset tietokannat, käyttäjärekisteri- ja pääsynhallintajärjestelmä). Alustava suunnitelma hankkeiden loppuun saattamiseksi on seuraava: Taulukko 5 Komission vastuulla olevat hankkeet Hanke Määräaika (13) Luettelo saapumisen yleisilmoituksen tiedoista, jotka on asetettava merenkulkualan kansallisten keskitettyjen palvelupisteiden saataville Q3 2021 Yhdenmukaistettua ilmoituskäyttöliittymämoduulia koskevat eritelmät Q3 2021 Graafisen käyttöliittymän yhteiset toiminnot Q3 2021 Yhdenmukaistettujen digitaalisten taulukoiden mallit Q3 2021 Jäsenvaltioiden kansallisten tukisivustojen yhdenmukainen rakenne Q3 2021 Saapumis- ja lähtöaikojen tekniset eritelmät Q3 2021 Merenkulkualan kansallisten keskitettyjen palvelupisteiden internetosoitteiden yhtenäistä muotoa koskevat eritelmät Q3 2021 Käyttäjärekisteri- ja pääsynhallintajärjestelmää koskevat eritelmät Q3 2021 EMSWe-alustietokantaa koskevat eritelmät Q3 2021 Yhteistä sijaintitietokantaa koskevat eritelmät Q3 2021 Yhteistä vaarallisia aineita koskevaa tietokantaa koskevat eritelmät Q3 2021 Viestien soveltamisohjeet 2022 (viitteellinen) Vastausviestit viranomaisten kuittauksiin ja päätöksiin 2023 (viitteellinen) Luettelo tiedoista, jotka on asetettava ilmoittajien saataville kahden satamakäynnin välillä 2023 (viitteellinen) Luettelo tiedoista, jotka on asetettava merenkulkualan kansallisten keskitettyjen palvelupisteiden saataville SafeSeaNet-järjestelmän kautta 2023 (viitteellinen) Yhteistä alusten saniteettitarkastuksia ja -toimenpiteitä koskevaa tietokantaa koskevat eritelmät 2023 (viitteellinen) Yhteistä osoituspalvelua koskevat eritelmät Q3 2024

Vaihe 2: Tekninen täytäntöönpanovaihe – EU ja jäsenvaltiot (vuoden 2021 kolmas neljännes – vuoden 2022 viimeinen neljännes) Tässä vaiheessa keskusjärjestelmät ja kansalliset järjestelmät kilpailutetaan (komissio, Euroopan meriturvallisuusvirasto ja jäsenvaltiot) ja pannaan täytäntöön eritelmien mukaisesti. On odotettavissa, että yhdenmukaistetun ilmoituskäyttöliittymämoduulin ensimmäinen julkaisu on valmis vuoden 2022 kolmannella neljänneksellä. On tarjottava dokumentaatiota (esim. isännöinnin infrastruktuuria koskevat vaatimukset, asennusoppaat, järjestelmän käyttöliittymän oppaat) ja koulutusta. Alustava suunnitelma eri komponenttien käyttöönottamisesta on seuraava: Taulukko 6 Luettelo komission vastuulla olevista suoritteista Suorite Määräaika Yhdenmukaistetun ilmoituskäyttöliittymämoduulin ensimmäinen kehittäminen Q3 2022 Käyttäjärekisterin tarjoaminen 2023 (viitteellinen) Pääsynhallintajärjestelmän tarjoaminen 2023 (viitteellinen) Alustietokannan tarjoaminen 2023 (viitteellinen) Yhteisen vaarallisia aineita koskevan tietokannan tarjoaminen 2023 (viitteellinen) Yhteisen sijaintitietokannan tarjoaminen 2023 (viitteellinen) Alusten saniteettitarkastuksia ja -toimenpiteitä koskevan tietokannan tarjoaminen 2024 (viitteellinen) Yhteisen osoituspalvelun tarjoaminen Q4 2024

Vaihe 3: Ensimmäinen testivaihe – julkishallinto (vuoden 2023 ensimmäinen neljännes – vuoden 2024 toinen neljännes) (14) Tämän vaiheen aikana komission ja kunkin jäsenvaltion odotetaan tekevän teknisiä testejä sekä toiminnallisia ja muita kuin toiminnallisia testejä. Toiminnallisissa testeissä varmistetaan toiminnallisten eritelmien toimenpiteet tai toiminnot. Niillä vastataan kysymyksiin ”voiko käyttäjä tehdä tämän?” tai ”toimiiko tämä erityisominaisuus?”. Muut kuin toiminnalliset testit koskevat muita näkökohtia, kuten skaalattavuutta tai muuta suorituskykyä, käyttäytymistä tiettyjen rajoitusten mukaisesti tai turvallisuutta. Testien tuloksista riippuen saattaa olla tarpeen, että yhdenmukaistetusta ilmoituskäyttöliittymämoduulista tai muista komponenteista tarvitaan useita julkaisuja. Komission yksiköt antavat jäsenvaltioiden viranomaisille teknistä apua yhdenmukaistetun ilmoituskäyttöliittymämoduulin konfiguroinnin ja käyttöönoton aikana ja suorittavat testejä kunkin jäsenvaltion kanssa sen varmistamiseksi, että asennus on onnistunut ja täysin toimiva.

Vaihe 4: Täydentävät eritelmät ja muutokset (vuoden 2023 toinen neljännes – vuoden 2024 toinen neljännes) Tämä vaihe voi alkaa osittain päällekkäin vaiheen 3 kanssa. Komissio hyväksyy täytäntöönpanosäädöksiä (15) todennäköisesti vuoden 2023 jälkipuoliskolla määrittääkseen EMSWe-datan, jota käytetään uudelleen saapumisen yhteydessä, ja SafeSeaNet-järjestelmän kautta jaettavan datan. Se myös kehittää vastausviestejä viranomaisten kuittauksiin ja päätöksiin. Tarvittaessa määritellään SafeSeaNet-järjestelmän tiedonvaihtomekanismit ja käyttöliittymät, mukaan lukien tarvittavat turvatoimet. Ennen kuin EMSWe-asetusta sovelletaan täysimääräisesti, muutetaan rajapinnan ja toimintojen valvonta-asiakirjaa sekä SafeSeaNet-opasta ja asiaankuuluvia asiakirjoja. (16) Jos komissio antaa tiedoksi ja hyväksyy uusia ilmoitusvelvoitteita asetuksen 3 ja 4 artiklan mukaisesti, se hyväksyy delegoidun säädöksen, jolla muutetaan liitettä, ja uudet tietoelementit sisällytetään EMSWe-datajoukkoon. Tämän jälkeen se päivittää yhdenmukaistetun ilmoituskäyttöliittymämoduulin. Komission on tarkoitus hyväksyä alusten saniteettitarkastuksia ja -toimenpiteitä koskevaa yhteistä tietokantaa koskeva täytäntöönpanosäädös. (17)

Vaihe 5: Täytäntöönpano ja toinen testausvaihe – toimiala ja uudet järjestelmät (vuoden 2024 ensimmäinen neljännes – soveltamispäivä) Kun tarvittavat tekniset eritelmät on hyväksytty ja käyttöliittymät ja muut komponentit on perustettu, toimialan odotetaan kehittävän ja testaavan yhteyksiään ja niihin liittyviä menettelyjä. Koko ilmoitusympäristö sovitetaan yhteen muiden EU:n aloitteiden yhteydessä kehitettyjen uusien järjestelmien kanssa. Kunkin jäsenvaltion odotetaan perustavan teknisen tukipalvelun ja online-tukea tarjoavan verkkosivuston. Komissio saattaa soveltamispäivään mennessä merenkulkualan kansalliset keskitetyt palvelupisteet ja SafeSeaNet-järjestelmän ajan tasalle, jotta asiaa koskevat tiedot voidaan vaihtaa asetuksen 8 artiklan mukaisesti.

Vaihe 6: Ensimmäinen toimintavaihe (vuoden 2025 ensimmäinen neljännes – soveltamispäivä) Tämän vaiheen aikana toimiala ja jäsenvaltiot voivat tarkistaa ympäristön toimivuuden.

Vaihe 7: Soveltamisvaihe (soveltamispäivästä lähtien) Asetuksen soveltamispäivästä alkaen kaikki ilmoitusvelvoitteiden täyttämiseksi tarvittavat tiedot toimitetaan EMSWe-datajoukon avulla ja sitä noudattaen yhdenmukaistettuja käyttöliittymiä ja tarvittaessa muita ilmoitustapoja käyttäen. Kukin jäsenvaltio tarjoaa neuvontapalvelun merenkulkualan kansalliselle keskitetylle palvelupisteelleen ensimmäisten 12 kuukauden aikana (15. elokuuta 2025 alkaen) sekä online-tukea tarjoavan verkkosivuston, josta saa selkeitä ohjeita jäsenvaltion virallisella kielellä tai virallisilla kielillä ja tarvittaessa jollakin kansainvälisesti käytetyllä kielellä.

(1) Euroopan parlamentin ja neuvoston asetus (EU) 2019/1239, annettu 20 päivänä kesäkuuta 2019, eurooppalaisen merenkulkualan yhdennetyn palveluympäristön perustamisesta ja direktiivin 2010/65/EU kumoamisesta (EUVL L 198, 25.7.2019, s. 64), saatavilla verkossa osoitteessa https://eur-lex.europa.eu/eli/reg/2019/1239/oj

(2) Tämän asiakirjan laadinnan yhteydessä kuultiin jäsenvaltioiden meri- ja tullialan asiantuntijoita digitaalisen merenkulkujärjestelmän ja digitaalisten merenkulkupalvelujen hallinnointia koskevassa korkean tason ohjausryhmässä ja tullin liiketoimintaryhmässä (Customs Business Group).

(3) Sellaisena kuin se on perustettuna komission päätöksellä (EU) 2016/566;https://ec.europa.eu/transparency/regexpert/index.cfm?do=groupDetail.groupDetail&groupID=3450

(4) Ks. asetuksen 11 artiklan 3 kohta.

(5) Ks. asetuksen 6 artiklan 1 ja 4 kohta.

(6) Ks. asetuksen 12 artiklan 4 kohta.

(7) Ks. asetuksen 14 artiklan 4 kohta, 15 artiklan 4 kohta ja 16 artiklan 6 kohta.

(8) Ks. asetuksen 8 artiklan 5 kohta.

(9) Ks. asetuksen 17 artiklan 3 kohta.

(10) Ks. asetuksen 13 artiklan 2 kohta.

(11) Ks. asetuksen 6 artiklan 2 kohta.

(12) Ks. edellä esitetty taulukko 3.

(13) Asiakirjojen suunniteltu valmistumispäivä.

(14) Ks. asetuksen 19 artiklan f alakohta.

(15) Ks. asetuksen 8 artiklan 5 kohta.

(16) Korkean tason ohjausryhmä hyväksyy muutokset direktiivin 2002/59/EY liitteessä III olevassa 2.2 kohdassa vahvistettujen tehtävien mukaisesti.

(17) Ks. asetuksen 17 artiklan 3 kohta.